لاب توب

اللاپ توپ جهاز كمبيوتر محمول (المعروف كمان باسم نوت-بوك) و هو كمبيوتر محمول صغير ، وزنه بيكون فى الغالب من 3 ل12 رطل (1.4 ل 5.4 كجم) و متصمم عشان الواحد يحطه على حجره و هو بيشتغل (لاب الانجليزى يعنى حِجر) على العكس من الكومبيوتر اللى بيتحط ع المكتب (الديسك) و اللى اسمه (ديسك توب). وبيبقى لللابتوب بطارية يشتغل بيها ساعات من غير ما يحتاج لأى كهربا تانية على عكس الديسك توب وبيتميز كمان بارتباط لوحة المفاتيح بالشاشة دا غير الماوس الموجود فيه واللى بيسمحلك تتحرك بيه وتستخدمه لساعات من غير ما تحتاج ماوس ولا لوحة مفاتيح ولا لحد الشاحن بتاعه.

وفى السنين اللى فاتت ومع زيادة طلب الناس عليه، زاد انتشاره بشكل كبير وده لخفة وزنه وسهولة استخدامه وصيانته لدرجة ان مبيعاته زادت عن مبيعات الكمبيوترات المكتبية العادية.

 تاريخه 
تصغير|300بك|لابتوب، مشهور فى التمانينات: Epson HX-20
بعد ما ظهر الكمبيوتر الشخصى فى السبعينات، ظهرت فكرت اللابتوب و أول حد عبر عنها كان الان كاى Alan Kay سنة 1972 من شركة Xerox.

وسنة 1973، عرضت شركة آي.بي.إم مشروعها اللى كان بإسم IBM SCAMP project. وبدأ تسويق اول منتج للمشروع سنة 1975 يعنى بعدها بسنتين على إنه اول لابتوب اتصنع، و كان اسمه IBM 5100.

وفى سنة 1981، اتصنع اول لابتوب خفيف وصغير فى نفس الوقت واللى أنتجته شركة أبسون و كان اسمه Epson HX-20 و كان له شاشة إل.سي.دى وبطارية للشحن وطابعة صغيرة فى الحجم بوزن 1.6 كيلوجرام.

 مميزاته 
 الحجم والوزن:
اللاب توب بيتميز بإنه وزنه أخف وحجمه أصغر بكتير من الديسك توب وده بيخليك تقدر تتحرك بيه لأى مكان.
 البطارية:
وبعكس الديسك توب تقدر تشغل اللاب توب بتاعك فى اى مكان او اى وقت لساعات وتكمل شغلك او دراستك لحد لو مفيش كهربا.
 الانترنت:
اى لاب توب جديد فيه وايرليس وده بيخليك تقدر تدخل نت من اى كافيه او مكان بيقدم الخدمة دي، مش كده وبس دا انت كمان تقدر تدخل نت من اى مكان لحد لو فى سفر عن طريق اليو.اس.بى مودم لساعات لحد لو مفيش كهربا.
 الصوت:
معروف كمان عن اللاب توب ان صوته اوطى بكتير من اى ديسك توب ودى ميزة كبيرة لأى حد بيستخدم الكمبيوتر كتير.

 عيوبه 
 من عيوب اللابتوب ان كفائته و أدائه اقل من الديسك توب.
 كمان صعب يتغير او تجدد حاجة من مكوناته.
 والعيب اللى فات ده بيخلى عمره أقصر من عمر الديسك توب لأنه لو باظت فيه حاجه ممكن متتغيرش عكس الكمبيوتر العادى اللى من السهل تغيير أغلب مكوناته.
 كمان ليه مشاكل صحية زى انه بيضر العمود الفقرى والضهر والفخدين والإيدين غير ضرره على الخصوبه بالنسبة للرجاله اللى بيستخدموه لأوقات كتير على حجرهم.
 ده غير مشاكل السرقة بسبب سهوله حركته عكس الكمبيوترات المكتبية.

 صفاته 
اللابتوبات الجديدة بتتميز بإنها بتتكون من جسم واحد فيه كل المميزات الموجودة فى الديسك توب بحيث يكون حجمه صغير ووزنه خفيف عشان يبقى سهل اننا نتحرك بيه، و فى الوقت نفسه ميستهلكش كهربا كتير عشان البطارية تقدر تشغله أطول وقت ممكن واللى لازم تكون قوية عشان تفضل أطول وقت مع اى استخدام.

لازم كمان يكون فيه مشغل دي.فى.دى، وفيه فتحات يو.إس.بى، وشاشته تكون إل.سي.دى، ويكون فيه لوحة مفاتيح و تاتش باد، ويكون فيه بلوتوث و واى فاى ويقبل سلك نت وتليفون عشان تقدر تدخل نت فى اى مكان. وحجم اللابتوب بيفسرلنا ليه سعره أعلى من الديسك توب لحد لو كانت المواصفات واحدة.

 تصنيفه 
بمرور الوقت ومع كتر استخدام الناس لللاب توب بقت كلمة لاب توب بتشير لأنواع وفئات كتيرة من الكمبيوترات واللى منها:

Full-size Laptop - Netbook - Tablet PC - Ultra-mobile PC - Handheld PC - Rugged - Ultrabook

وده عشان يكون لكل نوع منهم مواصفات ضرورية لفئة معينة بحيث يقدر يغطى احتياجاتهم بأقل مشاكل و أسعار.

 المراجع 
 مبيعات الكمبيوتر المحمول تتفوق على مبيعات المكتبي
 Top Gaming Laptops

 مقالات تانية ليها علاقة 
 كمبيوتر
 تابليت

لاب توب